**Strategija za vključevanje študentov z manj priložnostmi**

Za prednostno področje vključevanja je MPŠ pripravila naslednjo strategijo, ki je bila sprejeta na senatu 13. 6. 2023.

Za dodatna sredstva za študente z manj priložnostmi lahko zaprosi vsak, ki izpolnjuje vsaj enega od naštetih pogojev in to dokaže z ustreznimi dokazili:

**1. Posebne potrebe:** telesni, duševni, intelektualni ali senzorični primanjkljaji, npr. invalidnosti, slepi in slabovidni, gluhi in naglušni ipd.

Dokazilo: veljaven status študenta s posebnimi potrebami

**2. Zdravstvene težave:** zdravstvene težave, vključno s hudimi oz. kroničnimi boleznimi ali kakršnimi koli drugimi telesnimi ali duševnimi stanji.

Dokazilo: mnenje zdravnika oz. zdravniško potrdilo z opisom in trajanjem bolezni, ki ne sme biti starejše od treh mesecev;

**3. Kulturne razlike:** posamezniki z migrantskim ali begunskim ozadjem, novo prispeli migranti pripadniki nacionalne ali etnične manjšine, uporabniki znakovnega jezika, posamezniki s težavami pri jezikovnem prilagajanju in kulturni vključenosti ipd.

Dokazilo: dokazilo, da udeležencu Slovenija nudi mednarodno zaščito oz. da je pripadnik nacionalne ali etnične manjšine, uporabnik znakovnega jezika, s težavami pri jezikovnem prilagajanju in kulturni vključenosti ali dokazilo o stalnem prebivališču v drugi državi.

**4. Ovire, povezane z diskriminacijo:** diskriminacija povezana s spolom, starostjo, etnično pripadnostjo, religijo, prepričanjem, spolno usmerjenostjo, invalidnostjo ipd.

Dokazila: dokazilo o diskriminaciji.

**5. Ekonomske ovire:** ekonomska prikrajšanost, npr. nizek življenjski standard, nizek dohodek, in osebe, ki morajo ob izobraževanju delati za preživetje, so odvisne od sistema socialnega varstva, so dolgotrajno brezposelne, živijo v negotovih razmerah ali revščini, so brezdomci v dolgovih ali imajo finančne težave ipd.

Dokazila: dokazilo, da ima udeleženec ali eden od otrok oz. staršev kakršnokoli odločbo Centra za socialno delo, odločbo Zavoda za zdravstveno zavarovanje Slovenije (ZZZS), odločbo Zavoda RS za šolstvo (ZRSŠ) ali Zavoda za pokojninsko zavarovanje (ZPIZ), dokazilo, da je udeleženec ali eden od otrok oz. staršev v osebnem stečaju, stalno bivališče v občinah, v katerih je indeks povprečne bruto plače na prebivalca nižji od 85 (<https://pxweb.stat.si/SiStatData/pxweb/sl/Data/-/2640010S.px/>)

**6. Družbene ovire:** omejene socialne kompetence, asocialna ali visoko tvegana vedenja, storilci kaznivih dejanj, uporabniki drog ali alkohola ali socialna marginalizacija, študentje starši skrbniki, rejniki ali sirota oziroma oseba, ki je živela ali živi v institucionalni oskrbi.

Dokazila: dokazilo, da je udeleženec starš skrbnik, rejnik ali sirota oz. oseba, ki je živela ali živi v institucionalni oskrbi; dokazilo, da udeleženec izhaja iz enostarševske družine (do dopolnjenega 26. leta starosti).

**7. Ovire, povezane s sistemi izobraževanja in usposabljanja:** posamezniki, ki so zgodaj izstopili iz sistemov izobraževanja in usposabljanja, nizko kvalificirani odrasli, težave, ki so posledica izobraževalnih sistemov, ki ustvarjajo strukturne ovire ali ne upoštevajo v celoti posebnih potreb posameznika.

Dokazila: aktiven status študenta s posebnimi potrebami ali študenta  
s posebnim statusom.

**8. Geografske ovire:** življenje v oddaljenih ali podeželskih območjih, na majhnih otokih ali v obrobnih/najbolj oddaljenih regijah, v predmestjih, v območjih z manj storitvami (omejen javni prevoz, slaba infrastruktura) ali manj razvitih območjih v tretjih državah ipd.

Dokazila: dokazilo o geografskih ovirah.

Strategija vključevanja študentov z manj priložnostmi temelji na **aktivnem iskanju kandidatov** za vključevanje študentov z manj priložnostmi, **spodbujanju** navedenih kandidatov **k prijavam** za mobilnosti in posebni **podpori kandidatom**, ki se prijavijo na mobilnost.

Na podlagi analize vpisa so bila identificirana tri prednostna področja, na katerih obstajajo vpisani študenti, ki bi jih lahko spodbudili k mobilnosti, to so:

* Posebne potrebe.
* Zdravstvene težave.
* Ekonomske in družbene ovire.

Študenti s posebnimi potrebami ob vpisu zaprosijo za status študenta s posebnimi potrebami. Za navedene študente poleg splošnih aktivnosti za spodbujanje udeležbe v programih Erasmus+ poišče šola dodatne možnosti informiranja in spodbujanja udeležbe, tako da bi jih spodbudili k prijavi za mobilnost.

Študenti z večjimi zdravstvenimi težavami, zaradi katerih je oviran njihov študij, za ureditev svojega statusa študenta pripravijo prošnjo za študijsko komisijo. Tudi za to skupino študentov poišče šola dodatne možnosti informiranja in spodbujanja udeležbe, tako da bi jih spodbudili k prijavi za mobilnost.

Ekonomske in družbene ovire je težje zaznati, a šola predvsem preko mentorskega dela s študenti lahko identificira kritične primere, kot so na primer študentje starši skrbniki ali študenti iz enostarševskih družin. Ko šola pridobi informacijo o tovrstnem študentu, prav tako poišče dodatne možnosti informiranja in spodbujanja udeležbe, tako da bi jih spodbudili k prijavi za mobilnost.

V primeru prijave kandidata iz katere od navedenih skupin z manj priložnostmi posveti šola v postopku priprave na mobilnost posebno pozornost morebitnim oviram, ki bi lahko vplivale na kakovostno izvedbo mobilnosti. Če se kakšna ovira identificira, jo šola naslovi in poskrbi za ukrepe za odpravo identicirane ovire, tako da se prijavljenemu kandidatu z manj priložnostmi omogoči kakovostna izvedba načrtovane mobilnosti.